CELEX: 52020PC0439
Language: sk
Date: 2020-08-24
Title: Návrh VYKONÁVACIE ROZHODNUTIE RADY, ktorým sa Rumunsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli24. 8. 2020
            COM(2020) 439 final
            2020/0211(NLE)
            Návrh
            VYKONÁVACIE ROZHODNUTIE RADY,
            ktorým sa Rumunsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               V nariadení Rady 2020/672 (ďalej len „nariadenie o SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Rumunsko 7. augusta 2020 požiadalo o finančnú pomoc Únie podľa nariadenia o SURE. V súlade s článkom 6 ods. 2 nariadenia o SURE sa Komisia poradila s rumunskými orgánmi, aby overila náhle a prudké zvýšenie skutočných aj plánovaných verejných výdavkov, ktoré vznikli v reakcii na pandémiu ochorenia COVID-19 a priamo súvisia s rumunskými režimami skráteného pracovného času a podobnými opatreniami, ako aj s opatreniami súvisiacimi so zdravím. Predovšetkým ide o:
            
            
               1.dávku pre zamestnancov zamestnávateľov, ktorí v dôsledku vplyvov výskytu ochorenia COVID-19 obmedzili alebo dočasne prerušili činnosť. Maximálna výška tejto dávky je 75 % základnej mzdy (nie však viac ako 75 % priemernej hrubej mzdy v hospodárstve) počas trvania núdzového stavu;
            
            
               2.dávku pre osoby s pozastavenou platnosťou pracovnej zmluvy aspoň na 15 dní počas núdzového alebo pohotovostného stavu, a to za predpokladu zachovania ich pracovnoprávneho vzťahu do 31. decembra 2020. Táto dávka predstavuje 41,5 % ich hrubej základnej mzdy (nie však viac ako 41,5 % priemernej hrubej mzdy v hospodárstve);
            
            
               3.režim skráteného pracovného času, v rámci ktorého má zamestnávateľ v prípade dočasného obmedzenia činnosti v dôsledku núdzového alebo pohotovostného stavu možnosť skrátiť pracovný čas zamestnancov až o 50 %. Počas obdobia skráteného pracovného času budú dotknutí zamestnanci dostávať odškodné vo výške 75 % rozdielu medzi hrubou mzdou za bežný pracovný čas a skutočnou mzdou;
            
            
               4.dve opatrenia pre samostatne zárobkovo činné osoby a osoby v slobodnom povolaní: osobám, ktoré prestali v dôsledku vplyvov výskytu ochorenia COVID-19 pracovať úplne, štát poskytuje dávku vo výške 75 % ich priemernej hrubej mzdy. Osobám so skráteným pracovným časom štát poskytuje dávku vo výške až do 41,5 % ich priemernej hrubej mzdy;
            
            
               5.opatrenie, v rámci ktorého sa poskytuje nádenníkom, ktorí prestali pracovať z dôvodu pozastavenia podnikateľských činností v dôsledku vplyvov výskytu ochorenia COVID-19, maximálne na obdobie troch mesiacov podporný príspevok vo výške 35 % náležitej odmeny za pracovný deň;
            
            
               6.bonus za dodatočnú prácu pre pracovníkov špecializovaných štruktúr Národného inštitútu verejného zdravia, okresných riaditeľstiev pre verejné zdravie a/alebo riaditeľstva pre verejné zdravie v Bukurešti, ktorí koordinujú a vykonávajú opatrenia v oblasti prevencie a obmedzovania udalostí vyhlásených Svetovou zdravotníckou organizáciou za globálne ohrozenie verejného zdravia v dôsledku nákazy ochorením COVID-19. V rámci tohto opatrenia sa poskytuje dávka na úrovni 75 % základnej mzdy za hodiny odpracované počas bežného pracovného času a 100 % základnej mzdy za hodiny odpracované počas víkendov, štátnych sviatkov a ostatných dní pracovného pokoja;
            
            
               7.bonus na starostlivosť o deti pre zamestnancov národného systému obrany, ústavov na výkon trestu a zariadení verejného zdravia a zamestnancov v ďalších kategóriách stanovených na základe ministerských vyhlášok. Táto dávka je podmienená tým, že druhý rodič nevyužíva iné práva, ktorými sa rodičom poskytujú dni voľna na dohľad nad deťmi v prípade dočasného zatvorenia vzdelávacích zariadení;
            
            
               8.bonus za osobitne nebezpečné podmienky vo výške až do 30 % mzdy pre zdravotníckych pracovníkov, ktorí sa zúčastňujú na zdravotníckych úkonoch v boji proti ochoreniu COVID-19.
            
            
               Rumunsko poskytlo Komisii príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Rumunsku podľa nariadenia o SURE na podporu uvedených opatrení.
            
            
               •Súlad s existujúcimi ustanoveniami v tejto oblasti politiky
            
            
               Tento návrh je plne v súlade s nariadením Rady 2020/672, podľa ktorého bol vypracovaný.
            
            
               Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [ďalej len „nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca.
            
            
               •Súlad s ostatnými politikami Únie
            
         
         
            
               Návrh je súčasťou súboru opatrení vypracovaných v reakcii na súčasnú pandémiu ochorenia COVID-19, ako je napríklad Investičná iniciatíva v reakcii na koronavírus, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/Program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19, a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právnym základom tohto nástroja je nariadenie Rady 2020/672.
            
            
               •Subsidiarita (v prípade inej ako výlučnej právomoci)
            
            
               Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
            
            
               Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
            
            
               •Proporcionalita
            
            
               Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
            
            
               •Posúdenie vplyvu
            
            
               Vzhľadom na naliehavosť návrhu nebolo vykonané žiadne posúdenie vplyvu.
            
            
               4.VPLYV NA ROZPOČET
            
            
               Komisia by mala mať možnosť uzatvárať zmluvy o pôžičkách na finančných trhoch v záujme ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
            
               ·vytvorenie portfólia úverov, ktoré obmedzuje riziko koncentrácie, ročnú expozíciu a nadmernú expozíciu voči jednotlivým členským štátom, pričom sa zabezpečí poskytnutie dostatočných zdrojov členským štátom, ktoré to najviac potrebujú, a
            
            
               ·možnosti obnovenia úveru.
            
         
         
            
               2020/0211 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Rumunsku poskytuje dočasná podpora podľa nariadenia Rady (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rumunsko 7. augusta 2020 požiadalo Úniu o finančnú pomoc s cieľom doplniť svoje vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov.
            
            
               (2)Očakáva sa, že výskyt ochorenia COVID-19 a mimoriadne opatrenia, ktoré Rumunsko zaviedlo na obmedzenie jeho šírenia, ako aj jeho sociálno-ekonomického vplyvu a vplyvu súvisiaceho so zdravím, budú mať závažný dosah na verejné financie. Podľa prognózy Komisie z jari 2020 malo mať Rumunsko do konca roka 2020 deficit verejnej správy na úrovni 9,2 % a dlh verejnej správy na úrovni 46,2 % hrubého domáceho produktu (HDP). Podľa predbežnej prognózy Komisie z leta 2020 sa v roku 2020 predpokladá pokles HDP Rumunska o 6,0 %.
            
            
               (3)Výskyt ochorenia COVID-19 ochromil podstatnú časť pracovnej sily v Rumunsku. To viedlo k náhlemu a prudkému zvýšeniu verejných výdavkov Rumunska na režimy skráteného pracovného času a podobné opatrenia, ako aj na opatrenia súvisiace so zdravím, ako sa uvádza v odôvodneniach 4 až 11.
            
            
               (4)Na základe mimoriadneho nariadenia vlády č. 30/2020
                  2
               , ktoré sa uvádza v žiadosti Rumunska zo 7. augusta 2020, sa poskytuje dávka pre zamestnancov zamestnávateľov, ktorí v dôsledku vplyvov výskytu ochorenia COVID-19 obmedzili alebo dočasne prerušili činnosť. Maximálna výška tejto dávky je 75 % základnej mzdy (nie však viac ako 75 % priemernej hrubej mzdy v hospodárstve) počas trvania núdzového stavu.
            
            
               (5)Mimoriadnym nariadením vlády č. 92/2020
                  3
               , ktoré sa uvádza v žiadosti Rumunska zo 7. augusta 2020, sa zaviedla dávka pre osoby s pozastavenou platnosťou pracovnej zmluvy aspoň na 15 dní počas núdzového alebo pohotovostného stavu, a to za predpokladu zachovania ich pracovnoprávneho vzťahu do 31. decembra 2020. Táto dávka predstavuje 41,5 % ich hrubej základnej mzdy (nie však viac ako 41,5 % priemernej hrubej mzdy v hospodárstve).
            
            
               (6)Mimoriadnym nariadením vlády č. 132/2020
                  4
                sa zaviedol režim skráteného pracovného času, v rámci ktorého má zamestnávateľ v prípade dočasného obmedzenia činnosti v dôsledku núdzového alebo pohotovostného stavu možnosť skrátiť pracovný čas zamestnancov až o 50 %. Počas obdobia skráteného pracovného času dotknutí zamestnanci dostávajú odškodné vo výške 75 % rozdielu medzi hrubou mzdou za bežný pracovný čas a skutočnou mzdou.
            
            
               (7)Pre samostatne zárobkovo činné osoby a osoby v slobodnom povolaní boli zavedené dve opatrenia. Osobám, ktoré prestali v dôsledku vplyvov výskytu ochorenia COVID-19 pracovať úplne, štát poskytuje dávku vo výške 75 % ich priemernej hrubej mzdy
                  5
               . Osobám so skráteným pracovným časom štát poskytuje dávku vo výške až do 41,5 % ich priemernej hrubej mzdy.
            
            
               (8)Pre nádenníkov, ktorí prestali pracovať z dôvodu pozastavenia podnikateľských činností v dôsledku vplyvov výskytu ochorenia COVID-19, orgány zaviedli opatrenie, v rámci ktorého sa im maximálne na obdobie troch mesiacov poskytuje podporný príspevok vo výške 35 % náležitej odmeny za pracovný deň.
            
            
               (9)Mimoriadnym nariadením vlády č. 11/2020
                  6
               , ktoré sa uvádza v žiadosti Rumunska zo 7. augusta 2020, sa poskytuje bonus za dodatočnú prácu pre pracovníkov špecializovaných štruktúr Národného inštitútu verejného zdravia, okresných riaditeľstiev pre verejné zdravie a/alebo riaditeľstva pre verejné zdravie v Bukurešti, ktorí koordinujú a vykonávajú opatrenia v oblasti prevencie a obmedzovania udalostí vyhlásených Svetovou zdravotníckou organizáciou za globálne ohrozenie verejného zdravia v dôsledku nákazy ochorením COVID-19. V rámci tohto opatrenia sa poskytuje dávka na úrovni 75 % základnej mzdy za hodiny odpracované počas bežného pracovného času a 100 % základnej mzdy za hodiny odpracované počas víkendov, štátnych sviatkov a ostatných dní pracovného pokoja. Toto opatrenie možno považovať za opatrenie súvisiace so zdravím podľa nariadenia (EÚ) 2020/672.
            
            
               (10)Pre zamestnancov národného systému obrany, ústavov na výkon trestu a zariadení verejného zdravia a zamestnancov ďalších kategórií stanovených na základe ministerských vyhlášok zaviedli orgány bonus na starostlivosť o deti. Táto dávka je podmienená tým, že druhý rodič nevyužíva iné práva, ktorými sa rodičom poskytujú dni voľna na dohľad nad deťmi v prípade dočasného zatvorenia vzdelávacích zariadení. Toto opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže sa v jeho rámci poskytuje podpora príjmu zamestnancom, ktorou sa prispeje na úhradu nákladov na starostlivosť o deti počas obdobia, keď sú zatvorené školy, vďaka čomu môžu rodičia naďalej pracovať a zabrániť tak ohrozeniu svojho pracovnoprávneho vzťahu.
            
            
               (11)A napokon sa v zákone č. 56/2020
                  7
               , ktorý sa uvádza v žiadosti Rumunska zo 7. augusta 2020, zavádza bonus za osobitne nebezpečné podmienky vo výške až do 30 % mzdy pre zdravotníckych pracovníkov, ktorí sa zúčastňujú na zdravotníckych úkonoch v boji proti ochoreniu COVID-19.
            
         
         
            
               (12)Rumunsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Rumunsko poskytlo Komisii primerané dôkazy o tom, že od 1. februára 2020 sa z dôvodu zvýšenia súm priamo súvisiacich s dávkami v technickej nezamestnanosti pre zamestnancov a osoby v iných ako zamestnaneckých kategóriách, dávkou pre zamestnancov a osoby v iných ako zamestnaneckých kategóriách vracajúce sa do práce, ako aj s chystaným režimom skráteného pracovného času, podporným príspevkom pre nádenníkov a bonusom na starostlivosť o deti pre osobitných pracovníkov skutočné aj plánované verejné výdavky zvýšili o 4 370 779 006 EUR. Ide o náhle a prudké zvýšenie, keďže sa týka nových opatrení, ktoré sa vzťahujú na významnú časť podnikov a pracovnej sily v Rumunsku. Rumunsko zamýšľa 271 534 419 EUR zo zvýšenej sumy výdavkov uhradiť z finančných prostriedkov Únie.
            
            
               (13)V súlade s článkom 6 nariadenia (EÚ) 2020/672 sa Komisia poradila s Rumunskom a overila náhle a prudké zvýšenie skutočných aj plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj so zavedením príslušných opatrení súvisiacich so zdravím a spojených s výskytom ochorenia COVID-19, ktoré sa uvádzajú v žiadosti zo 7. augusta 2020.
            
            
               (14)Preto by sa mala poskytnúť finančná pomoc s cieľom pomôcť Rumunsku riešiť sociálno-ekonomické vplyvy závažného narušenia hospodárstva spôsobeného výskytom ochorenia COVID-19.
            
            
               (15)Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu uskutočniť najmä na základe článkov 107 a 108 ZFEÚ. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 ZFEÚ.
            
            
               (16)Rumunsko by malo Komisiu pravidelne informovať o plnení plánovaných verejných výdavkov, aby mohla posúdiť rozsah, v akom Rumunsko plní dané výdavky.
            
            
               (17)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Rumunska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa uplatnili zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1
            
            
               Rumunsko spĺňa podmienky stanovené v článku 3 nariadenia (EÚ) 2020/672.
            
            
               Článok 2
            
            
               1.Únia sprístupní Rumunsku úver vo výške maximálne 4 099 244 587 EUR. Úver má maximálnu priemernú splatnosť 15 rokov.
            
            
               2.Obdobie dostupnosti v prípade finančnej pomoci poskytnutej týmto rozhodnutím je 18 mesiacov počnúc prvým dňom po nadobudnutí účinnosti tohto rozhodnutia.
            
            
               3.Komisia sprístupní Rumunsku finančnú pomoc Únie najviac v ôsmich splátkach. Splátka môže byť vyplatená v jednej tranži alebo vo viacerých tranžiach. Lehoty splatnosti jednotlivých tranží v rámci prvej splátky môžu byť dlhšie, ako je maximálna priemerná splatnosť uvedená v odseku 1. V takýchto prípadoch sa lehoty splatnosti ďalších tranží stanovia tak, aby bola po vyplatení všetkých splátok dodržaná maximálna priemerná splatnosť uvedená v odseku 1.
            
            
               4.Prvá splátka sa uvoľní až vtedy, keď nadobudne účinnosť dohoda o úvere uvedená v článku 8 ods. 2 nariadenia (EÚ) 2020/672.
            
            
               5.Rumunsko uhradí náklady financovania Únie uvedené v článku 4 nariadenia (EÚ) 2020/672 v prípade každej splátky, ako aj všetky poplatky, náklady a výdavky, ktoré Únii vyplývajú z financovania.
            
            
               6.O výške a uvoľnení splátok, ako aj o výške tranží rozhoduje Komisia.
            
            
               Článok 3
            
            
               1. Rumunsko môže financovať tieto opatrenia:
            
            
               1.dávky v technickej nezamestnanosti pre zamestnancov zamestnávateľov, ktorí obmedzili alebo dočasne prerušili činnosť, stanovené v článku 11 mimoriadneho nariadenia vlády č. 30/2020;
            
            
               2.dávky pre osoby s pozastavenou platnosťou pracovnej zmluvy stanovené v článku 1 mimoriadneho nariadenia vlády č. 92/2020;
            
         
         
            
               3.režim skráteného pracovného času stanovený v článku 1 mimoriadneho nariadenia vlády č. 132/2020;
            
            
               4.dávky podobné dávkam uvedeným v písmene a) pre osoby v iných ako zamestnaneckých kategóriách vrátane samostatne zárobkovo činných osôb a osôb v slobodných povolaniach stanovené v článku 15 mimoriadneho nariadenia vlády č. 30/2020;
            
            
               5.dávky vyplývajúce zo zákona č. 6/2020 o rozpočte na štátne sociálne poistenie na rok 2020 pre osoby v iných ako zamestnaneckých kategóriách (vrátane samostatne zárobkovo činných osôb a osôb v slobodných povolaniach) stanovené v článku 3 mimoriadneho nariadenia vlády č. 132/2020;
            
            
               6.podporný príspevok pre nádenníkov stanovený v článku 4 mimoriadneho nariadenia vlády č. 132/2020;
            
            
               7.bonus za dodatočnú prácu pre pracovníkov špecializovaných štruktúr Národného inštitútu verejného zdravia, okresných riaditeľstiev pre verejné zdravie a/alebo riaditeľstva pre verejné zdravie v Bukurešti stanovený v článku 8 ods. 6 mimoriadneho nariadenia vlády č. 11/2020;
            
            
               8.bonus na starostlivosť o deti priznávaný zamestnancom národného systému obrany, ústavov na výkon trestu a zariadení verejného zdravia a zamestnancom v ďalších kategóriách stanovených na základe ministerských vyhlášok, ako sa stanovuje v článku 1 ods. 6 mimoriadneho nariadenia vlády č. 30/2020;
            
            
               9.bonus za osobitne nebezpečné podmienky, ktorý sa priznáva zdravotníckym pracovníkom ako uznanie ich zásluh, stanovený v článku 7 zákona č. 56/2020.
            
            
               Článok 4
            
            
               Rumunsko informuje Komisiu do [DÁTUM: šesť mesiacov od uverejnenia tohto rozhodnutia] a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.
            
            
               Článok 5
            
            
               Toto rozhodnutie je určené Rumunsku.
            
            
               Článok 6
            
            
               Toto rozhodnutie sa uverejní v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.
               
               
                  
                     (2)
                  
                        Uverejnené v úradnom vestníku č. 231 z 21. marca 2020.
               
               
                  
                     (3)
                  
                        Uverejnené v úradnom vestníku č. 459 z 29. mája 2020.
               
               
                  
                     (4)
                  
                        Uverejnené v úradnom vestníku č. 720 z 10. augusta 2020.
               
               
                  
                     (5)
                  
                        Podľa zákona č. 6/2020 o rozpočte na štátne sociálne poistenie na rok 2020.
               
               
                  
                     (6)
                  
                        Uverejnené v úradnom vestníku č. 102 z 11. februára 2020.
               
               
                  
                     (7)
                  
                        Uverejnené v úradnom vestníku č. 402 z 15. mája 2020.